CELEX: 62021CN0668
Language: el
Date: 2021-11-08 00:00:00
Title: Υπόθεση C-668/21: Αίτηση προδικαστικής αποφάσεως την οποία υπέβαλε το Augstākā tiesa (Senāts) (Λεττονία) στις 8 Νοεμβρίου 2021 — SIA Druvnieks κατά Lauku atbalsta dienests

24.1.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 37/18
            
         
      Αίτηση προδικαστικής αποφάσεως την οποία υπέβαλε το Augstākā tiesa (Senāts) (Λεττονία) στις 8 Νοεμβρίου 2021 — SIA Druvnieks κατά Lauku atbalsta dienests
      (Υπόθεση C-668/21)
      (2022/C 37/24)
      Γλώσσα διαδικασίας: η λεττονική
      
         Αιτούν δικαστήριο
      
      Augstākā tiesa (Senāts)
      
         Διάδικοι στην υπόθεση της κύριας δίκης
      
      
         Προσφεύγουσα και αναιρεσείουσα: SIA Druvnieks
      
         Αναιρεσίβλητη: Lauku atbalsta dienests
      
         Προδικαστικά ερωτήματα
      
      
                  1)
               
               
                  Δικαιολογείται η εφαρμογή του άρθρου 60 του κανονισμού (ΕΕ) 1306/2013 (1) του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής, όταν επιχείρηση του ιδιοκτήτη της αιτούσας την ενίσχυση εταιρείας, διαφορετική από την αιτούσα την ενίσχυση εταιρεία, διέπραξε παρατυπία της οποίας οι οικονομικές συνέπειες δεν θεραπεύθηκαν και η αιτούσα την ενίσχυση εταιρεία ανέλαβε στην πράξη τη γεωργική δραστηριότητα της εν λόγω επιχειρήσεως;
               
            
                  2)
               
               
                  Μπορεί να εφαρμοσθεί το άρθρο 60 του κανονισμού (ΕΕ) 1306/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής, κατά τρόπο ώστε να συναχθεί το συμπέρασμα ότι ένα πρόσωπο απέφυγε την προβλεπόμενη στο άρθρο 64, παράγραφος 4, στοιχείο δ', του εν λόγω κανονισμού διοικητική κύρωση, παρότι δεν εκδόθηκε σε σχέση με την προσφεύγουσα εταιρία ή τον ιδιοκτήτη αυτής απόφαση με την οποία να επιβάλλεται διοικητική κύρωση συνεπαγόμενη τον αποκλεισμό τους από τους δυνητικούς αιτούντες την ενίσχυση;
               
            
                  3)
               
               
                  Μπορεί να εφαρμοσθεί το άρθρο 60 του κανονισμού (ΕΕ) 1306/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, κατά τρόπο ώστε η αρμόδια για την εξέταση της πρότασης έργου αρχή να πρέπει να εξακριβώσει αν άλλες επιχειρήσεις που ανήκαν στο παρελθόν στον ιδιοκτήτη της αιτούσας την ενίσχυση εταιρείας εμπίπτουν στις διατάξεις του άρθρου 2, σημείο 14, του κανονισμού (ΕΕ) 702/2014 της Επιτροπής, της 25ης Ιουνίου 2014, για την κήρυξη ορισμένων κατηγοριών ενισχύσεων στους τομείς της γεωργίας και δασοκομίας και σε αγροτικές περιοχές συμβιβάσιμων με την εσωτερική αγορά κατ’ εφαρμογή των άρθρων 107 και 108 της Συνθήκης για τη λειτουργία της Ευρωπαϊκής Ένωσης (2), και, σε περίπτωση μη πλήρωσης των προϋποθέσεων, να πρέπει να απορρίψει την πρόταση έργου χωρίς περαιτέρω εξατομικευμένη αξιολόγηση των πραγματικών περιστάσεων;
               
            
         (1)  Κανονισμός (EE) 1306/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής και την κατάργηση των κανονισμών (ΕΟΚ) αριθ. 352/78, (ΕΚ) αριθ. 165/94, (ΕΚ) αριθ. 2799/98, (ΕΚ) αριθ. 814/2000, (ΕΚ) αριθ. 1290/2005 και (ΕΚ) αριθ. 485/2008 του Συμβουλίου (ΕΕ 2013, L 347, σ. 549).
      
         (2)  ΕΕ 2014, L 193, σ. 1.